Majandus- ja Kommunikatsiooniministeerium Teie 15.11.2024 nr 2-2/2882-1

[info@mkm.ee](mailto:info@mkm.ee) Meie 18.12.2024 nr 4/203

**Arvamuse esitamine hädaolukorra seaduse**

**muutmise seaduse eelnõu kohta**

Lugupeetud Liisa-Ly Pakosta!

Eesti Kaubandus-Tööstuskoda (edaspidi: Kaubanduskoda) tänab Majandus- ja Kommunikatsiooniministeeriumit võimaluse eest avaldad arvamust hädaolukorra seaduse muutmise seaduse eelnõu kohta, mille kohaselt peavad elutähtsa teenuse osutajad, kelle osutatava elutähtsa teenuse toimimiseks vältimatult vajalikud andmed või seadmed asuvad välisriigis, teenuse toimimiseks ette nägema vähemalt kaks tehnoloogiliselt erinevat elektroonilise side teenust, et oleks tagatud ühendus välisriigiga.

Kaubanduskoda toetab eelnõu punkti 2 eesmärki, mille kohaselt kui elutähtsa teenuse toimepidevuse tagamiseks vajalikud andmed või seadmed asuvad välisriigis, peab elutähtsa teenuse osutaja tagama elutähtsa teenuse toimepidevuse dubleerivate vahendite ja tehnoloogiliselt alternatiivsete lahenduste abil ajal, kui välisriigis asuvatele andmetele või seadmetele juurdepääsuks kasutatav tavapärane elektroonilise side teenus või võrk ei toimi.

Kuna kehtiv regulatsioon sätestab, et kui elutähtsa teenuse toimimist tagavad infosüsteemid asuvad välisriigis, tagab elutähtsa teenuse osutaja elutähtsa teenuse toimepidevuse ka viisil ja vahenditega, mis ei sõltu välisriikides asuvatest infosüsteemidest ehk teenuse toimepidevusega seotud andmed ja seadmed tuleb dubleerida Eestis, siis Kaubanduskoja hinnangul on eelnõus sätestatud muudatuse eesmärk positiivne. Eestis andmete ja seadme dubleerimise kohustuse muutmine võimaldab ettevõtetel võtta kasutusele uuemaid ja ajakohaseid lahendusi ning tagab paindlikkuse otsustada, kuidas on konkreetse ettevõtte jaoks sobivaim viis toimepidevust tagada.

Lugupidamisega

/allkirjastatud digitaalselt/

Mait Palts

Eesti Kaubandus-Tööstuskoja peadirektor

Ireen Tarto [ireen.tarto@koda.ee](mailto:ireen.tarto@koda.ee)